**Művészetek – ÉNEK-ZENE**

**A változat**

„A zene az élet szépségét, s ami benne érték, azt mind meghatványozza.”

Kodály Zoltán

Az ének-zene tantárgy tanításának legfőbb céljai megismertetni a gyermekeket az éneklés és a zenélés örömével, valamint kulcsokat adni számukra a zene élményt nyújtó megismeréséhez, megértéséhez és élvezetéhez. Ezeknek a céloknak az elérését segíti a kiválasztott repertoár.

Az iskolai ének-zene tanulás várt eredménye: a zenei gyakorlat és a zenehallgatás során a tanulók széles körű élményeket szereznek, amely segíti őket eligazodni a körülöttük lévő sokszínű zenei világban.

Az iskolai zenepedagógiai munka Kodály Zoltán alapelveire épül, az aktív éneklést és zenélést szorgalmazza, tradicionális népzenén és igényes műzenén alapul. A zenei hallásfejlesztés a relatív szolmizáció segítségével történik. A klasszikus remekművek értő befogadása fejleszti az érzelmi intelligenciát.

A kerettantervben feltüntetett anyagon keresztül a tanulók megismerik népzenénk és más népek zenéje, nemzeti zenei kultúránk és a klasszikus zene, a jazz, valamint a populáris műfajok igényes szemelvényeit. A zenepedagógiai munka a tanulók részben az iskolában, részben az iskolán kívül szerzett zenei tapasztalataira, zenei élményeire, illetve adott esetben zenei gyakorlatára épül, s ezáltal ösztönzi őket énekkarokban és házi zenélésben való aktív részvételre.

Az iskolai ének-zene óra elsősorban nem ismeretszerzésre való, hanem a pozitív zenei élmények és gyakorlati tapasztalatok megszerzésére.

Az ének-zene tanítása során a fejlesztési célok nem válnak szét élesen órakeretre, tananyagegységekre. A megjelölt órakeretek a tevékenységek egymáshoz viszonyított arányát jelölik. Minden órán sor kerül éneklésre, folyik a növendékek zenei generatív készségének fejlesztése, zenét hallgatnak. Ezt segíti a minden órán megjelenő felismerő kottaolvasás és a befogadói kompetenciák fejlesztése. A fejlesztési célok a tanítás során mindig az előző ismeretanyagra, elért fejlesztésre építve, komplex módon jelennek meg.

Az imádság egyik legkifejezőbb módja az éneklés. A katolikus iskolákban kiemelkedően fontos szerepe van az énekes imádságoknak. A gyermekeknek meg kell ismerniük, meg kell tanulniuk az iskolai liturgiák és a misék énekes anyagát ahhoz, hogy a liturgikus cselekményeknek ne szemlélői, hanem szereplői, átélői legyenek

A tantárgy fejlesztési céljai a következők:

*Zenei reprodukció*

Éneklés

* Az iskolai ének-zenei nevelés elsődleges élményforrása a közös éneklés és az elmélyült zenehallgatás. Az ének-zene órán tanult zenei anyag egy részét énekléssel és kreatív zenei gyakorlatokkal készítik elő, illetve sajátítják el.
* Az énekórai műhelymunkát kórus egészíti ki, amely közösségformáló erőt képvisel. Cél, hogy a kóruséneklés örömét a tanulók a hétköznapok számos területén megoszthassák másokkal. (Pl. közös éneklés a kirándulásokon, baráti összejöveteleken, közösségi alkalmakon, saját koncertek szervezése hozzátartozóknak, ismerősöknek.)
* Az énekes anyag egy része mindvégig a magyar népdal marad, a 3. osztálytól kezdve a klasszikus zenei szemelvények száma növekszik, s a 7. osztálytól kezdve kiegészül a jazz és az igényes populáris zene válogatott szemelvényeivel – elsősorban a befogadói hozzáállás különbségeinek érzékeltetése és a zenei minőség iránti érzékenység fejlesztése céljából, amely műfaji határoktól függetlenül értelmezhető.
* A katolikus iskolákban az énekes anyag havi egy egyházi énekkel, népénekkel, könnyen énekelhető gregorián dallammal kell, hogy bővüljön. Ezek elosztása követi az egyházi év ünnepeit. Mivel a liturgikus alkalmakkor (iskolamiséken, osztálymiséken, paraliturgikus cselekményeken) állandóan használatban is vannak, így a magasabb osztályokba lépve ez a repertoár egyre bővül, miközben ismétlődik is.

Generatív és kreatív készségek fejlesztése

* A generatív – létrehozó, alkotó – készségek és képességek fejlesztésének célja, hogy a tanulók a megszerzett zenei tapasztalatokat alkalmazni tudják és azokkal képesek legyenek újat alkotni. A generatív tevékenységek, amelyek a kreativitás fejlesztése szempontjából nélkülözhetetlenek, fejlesztik a tanulók zenei érzékét, zeneértését és összpontosító képességét. Segítik őket a zene elemeinek önálló és magabiztos használatában, fejlesztik a tanulók önkifejező képességét, ötletgazdagságát, kreativitását és zenei fantáziáját.
* A generatív zenei tevékenységek a tanítás legkülönbözőbb témáihoz és fázisaihoz kapcsolódhatnak, s bennük a játékos alkotói munka öröme érvényesül. A generatív tevékenységet mindenkor megelőzi a zenei alkotóelemek (pl. ritmus, dallam, polifónia, harmónia, forma) vagy egy adott zenei stílushoz kapcsolódó zenei jelenségek (pl. a klasszika formaérzéke) megismerése az aktív zenélésen keresztül.

Felismerő kottaolvasás

* A kottaolvasás a zene értésének eszköze, általa olyan kódrendszer kulcsát kaphatják meg a tanulók, amely segíti őket abban, hogy eligazodjanak a zenei tartalmakban. A zenével való ismerkedés kezdeti szakaszában a felismerő kottaolvasás képessége a zeneértés alapozza meg. Az önálló zenélésben nélkülözhetetlen eszközzé válik.
* Az ötvonalas kottaképet a gyerekek látják már akkor is, mikor a jelrendszereket még nem tudják megfejteni. A tanulók a felismerő kottaolvasás segítségével egyre több zenei jelenséget képesek jelrendszerről felismerni. A kottaolvasás nem cél, hanem eszköz az iskolai zenetanulás folyamatában.
* A felismerő kottaolvasáshoz kapcsolódó zenei ismeretek tanítása soha nem elvontan, hanem az énekes és hangzó zenei anyaghoz kapcsolódóan történik. A népdalokból vett zenei fordulatokat felhasználják a ritmikai, metrikai és dallami elemek tudatosítására, formájuk megismerése pedig segít a formaérzék fejlesztésében. Az elemző megközelítés helyett válasszák a műfaji meghatározást, találják meg az élethelyzet, az érzelmi kifejezés, az esztétikai szépség személyes kapcsolódási pontjait. A népdalok szövegének értelmezése rávilágít a népdalok gazdag szimbolikájára, megvilágítja a magyar szókincs gazdagságát. A népdalok nem a felismerő kottaolvasás gyakorlópéldái. Csak akkor kell szolmizáltatni, ha az a szebb, tisztább megszólaltatást segíti.

*Zenei befogadás*

Befogadói kompetenciák fejlesztése

* A befogadói kompetenciák fejlesztése a zenehallgatás anyagának mélyreható megismerését segíti elő. A befogadói kompetenciák fejlesztése során az érzelmi és intellektuális befogadás egyensúlyának kell érvényesülnie. A befogadói kompetenciák fejlesztésével megalapozható a tanulók zenehallgatói magatartása, akik a zenehallgatás során olyan élményeket – minél többféle és valóságos zenei tapasztalatokat – szereznek a hallgatott zenéről, amelyek hatására egyre inkább különbséget tudnak tenni az elmélyült zenehallgatás (vagyis a zene befogadása) és a háttérzene fogyasztása között.
* Csend és teljes figyelem nélkül nem jön létre élményt adó zenei befogadás. A művészi értékű zene befogadójává csak az a tanuló válik, aki teljes figyelmét képes a hallott zene felé irányítani. A befogadói kompetencia fejlesztése éppen ezért részben a figyelem készségének kialakítása és folyamatos erősítése felé irányul. Az alsó tagozatban a gyermek a játékos tevékenység során képes leginkább az elmélyült figyelemre. Az alsóbb osztályokban a mozgás és az éneklés szorosan összekapcsolódik. A mozgás és a zenei élmény kapcsolata lehetőséget ad a zenei jelenségek megéreztetésére és megértésére, a zenei készségek elmélyítésére is.
* Rendszeres zenehallgatás. A zeneművek zenei és zenén kívüli tartalmának, üzenetének megértéséhez szükség van a zenei élmények rendszeres biztosítására: minden órán legyen zenehallgatás, amely az élmény (örömszerző) funkción túl alapját adja a generatív készségek formálódásának, hiszen a generativitás a sokrétű zenei élményből fejlődik ki.
* Adekvát befogadói attitűd. A zenehallgatási anyag értő befogadását segíti az adekvát befogadói attitűd kialakítása, azaz fontos, hogy a tanulók kellő nyitottsággal forduljanak a hallgatott zene felé. A nyitott befogadói attitűd támogatja a zenei hatás megfelelő megélését, így segíti a zene különböző megnyilvánulásainak, például funkciójának, stílusának és műfajának pontos értelmezését, elfogadását és pozitív értékelését.
* A befogadói kompetencia fejlesztését segíti elő elsősorban a zenében rejlő gesztusok, karakterek, érzelmek, hangulatok érzékelésének és átérzésének képessége, másodsorban pedig a biztos és differenciált hallási képesség (ritmus-, dallam- és hangszínérzék) és a zenei memória. Ezeket rendszeres és nagy mennyiségű énekléssel és a generatív készségek más fejlesztő gyakorlataival lehet kialakítani.
* A zeneelméleti és zenetörténeti alapismeretek minden esetben azenei befogadást segítik, az elméleti és a lexikális adatok közül elsősorban a kiválasztott művel kapcsolódókkal kell foglalkozni. A lényegláttatásnak és az életszerűségnek minden esetben kulcsszerepet kell kapnia, ezért teljes mértékben mellőzendő az öncélú adatközlés és a nagy mennyiségű szöveges memorizálás. Egy szerzői életrajz ismertetésében például nem az önmagukban semmitmondó dátumok és a tartózkodási helyek felsorolása és visszakérdezése, hanem a szerző személyiségének bemutatása, művészi és emberi élethelyzeteinek, a környezetével való kölcsönhatásának, problémáinak, sorsfordulatainak átéreztetése, és mindennek művészetére gyakorolt hatása az elsődleges feladat. Ezt helyenként megtámogathatják a jól megválasztott tényadatok (dátumok, helyszínek), mindenkor kisegítő, tájékozódást könnyítő jelleggel. Ugyanez érvényes az elméleti ismeretekre: a formatan, az összhangzattan vagy a szolmizáció alapinformációi csak akkor válnak hasznossá, ha zenei érzetekhez kapcsolódnak, ha eszköztáruk felhasználása segít a gyerekeknek átérezni a zenei jelenségeket.

Zenehallgatás

* A rendszeres és figyelmes zenehallgatás a tanulók zene iránti fogékonyságát és zenei ízlését formálja.
* A zenehallgatási anyag kiválasztásakor a zenei teljességre kell törekedni. Lehetőleg teljes műveket hallgassanak meg, hiszen a tanulók befogadói kompetenciáját, s elsősorban zenei formaérzékét a teljes kompozíciók bemutatása fejleszti. A műalkotás egészéről kell benyomást szerezniük, mielőtt a részletekre irányítják a figyelmüket. Miközben a figyelem irányítása bizonyos jelentéstartalmak megvilágítása érdekében fontos, fokozottan kell figyelni arra, hogy a szempontok ne tereljék el a tanulók figyelmét a mű egészének élményszerű befogadásáról.
* Az első hat osztályban nem kronológiai rendbe szervezve ismertetjük meg a tanulókat a zeneművekkel, hanem az életkori sajátosságok gondos figyelembevételével a kétéves ciklusok mindegyikében a zeneirodalom, a zenei stílusok és műfajok teljes spektrumából válogatunk. Az általános iskola utolsó két osztályában sor kerülhet kronologikus rendszerezésre, de csak az ismeretközlés szintjén. A 6 és 8 osztályos gimnáziumban a zenei stíluskorszakok tudatosítása csak a 9–10. osztály tantervének feladata.
* Zenehallgatásnál – figyelve a ma felnövő generációk vizuális igényére – törekedjünk DVD-n elérhető koncertfelvételek bemutatására is.
* Az iskolai zenehallgatás célja nem lehet minden remekmű s az összes zenei műfaj megismertetése, sokkal fontosabb a befogadói kompetenciák fejlesztése és a zenehallgatás igényének kialakítása, amely biztosítja az egész életen át tartó zenei érdeklődést. Bízniuk kell abban, hogy a meg nem ismert műveket a tanulók életük folyamán megismerik, amennyiben kialakították bennük az igényt az értékes művek hallgatására.
* Az iskolai zenehallgatás mellett keresni kell a lehetőséget az élő zenehallgatásra, a rendszeres hangverseny-látogatásra, és ösztönözni a tanulókat a zenei információk gyűjtésére. Fontos szempont, hogy a hangversenyek kifejezetten az adott korcsoporthoz szóljanak. Rendkívül fontos, hogy a hangverseny legyen előkészített, az órákon a tanulók ismerjenek meg néhány zenei témát, a művek kontextusát, majd az azt követő alkalommal beszélgetéssel segítsük az élmények feldolgozását.

*Tárgyi feltételek*

* + Szaktanterem pianínóval vagy zongorával
  + Megfelelő nagyságú tér a mozgáshoz, énekes játékokhoz
  + Megfelelő terem a kórusmunkához
  + Ötvonalas tábla
  + Mágneses tábla
  + Ritmushangszerek
  + Jó minőségű CD- és DVD-lejátszó, erősítő, hangszórók
  + Számítógép internetkapcsolattal
  + Hangtár, hozzáférhető hanganyag

**11-12. évfolyam**

Az ének-zene tantárgy a 11–12. évfolyamon a NAT alábbi fejlesztési területeit képviseli hatékonyan: erkölcsi nevelés, nemzeti öntudat, hazafias nevelés, felelősségvállalás másokért, önkéntesség, médiatudatosságra nevelés, az önismeret és a társas kultúra fejlesztése, a testi és lelki egészségre nevelés. A kulcskompetenciák közül támogatja az esztétikai-művészeti tudatosság és kifejezőképesség, anyanyelvi kommunikáció, idegen nyelvi kommunikáció, digitális kompetencia, kezdeményezőképesség, vállalkozói kompetencia, hatékony, önálló tanulás fejlesztését.

Ebben az életkorban a zenei stílusnak megfelelő előadásmód, a kommunikatív muzikalitás továbbfejlesztése áll a középpontban. Érdemes kisebb alkalmi együtténeklő csoportoknak is rendszeres funkcionális énekes feladatot adni (pl.: énekes néphagyomány felelevenítése, projektnapok zenei elemei, bensőséges közösségi-egyházi ünnepeken való aktív részvétel, osztályéneklési verseny, iskolai vetélkedők stb.).

Az elsajátított népzenei anyag néptánc élményekhez kapcsolódik. A táncházi lehetőség felkínálása, esetleg rendszeres, projektszerű vagy tömbösített órák formájában történő megvalósítása nagymértékben segíti a dalanyag funkcióba kerülését. Az énekes anyagban a klasszikus és populáris zenei műfajok szemelvényei mellett nagy jelentősége van a zenehallgatás anyagainak dúdoló, kísérő, csak a követés és a minél közelebbi megismerés és nem a teljesítményszerű reprodukció igényével történő éneklésének is. A tanulók az énekelt dalok meghatározott zenei elemeit megfigyelik, tanári rávezetéssel tudatosítják, s felismerik kottaképről, esetleg tanári segítséggel reprodukálják, a zenei elemeket improvizációs és kreatív játékos feladatokkal gyakorolják.

A zenehallgatásra ajánlott zeneirodalmi műalkotások többsége nagy lélegzetű, a kerettantervben ajánlott művek közül inkább kevesebbet tanítunk, de a választott műveket alaposan és sokféle részletre kiterjedően ismertetjük. A zenehallgatási anyag előkészítése és tanítása során törekszünk az infokommunikációs társadalomban elérhető gazdag médiatartalmak felhasználására (pl. letölthető multimédiás tartalmak, különböző interpretációk összehasonlítása).

Az ének-zene tantárgy keretében korábban megszerzett tapasztalatokat és zenei ismereteket új szempontok szerint árnyaljuk (társművészetek, zenei műfajok kronologikus fejlődése, zenei stílusirányzatok, történelmi és irodalmi párhuzamok stb.).

Építünk a tanulók informatikai tudására és az internetkorszak hatásaira. A tanítás folyamatában az interaktivitás középpontba kerül, a tanítás-tanulás folyamatába javasoljuk a nagyobb zenei tapasztalatokkal rendelkező diákok bevonását (kiselőadások, élő zenei bemutató, aktuális zenei jelenségekhez, történésekhez, eseményekhez kapcsolódó vitafórum).

Nem szabad lemondani az osztályszintű éneklésről és a kóruséneklésről.

Az első 10 évfolyamon meghatározott 5 fejlesztési cél közül a 11. és 12. évfolyamon az éneklés és a zenehallgatás a releváns. A 11–12. évfolyam órakerethez viszonyított gazdag tárházat kínál, melynek mélységét, a más művészeti területekkel való kapcsolatrendszerét, valamint komplexitásának összetettségét is a helyi tanterv határozza meg.

**11. évfolyam**

**Óraszám: 72/év**

**1/hét**

**Ajánlás az éves óraszám felosztására**

|  |  |  |
| --- | --- | --- |
| **Témakör sorszáma** | **Témakör** | **Óraszám** |
| **1.** | **Zenei reprodukció I.**  **Éneklés** | **34 óra** |
| **2.** | **Zenei befogadás II.**  **Zenehallgatás** | **38 óra** |

|  |  |  |
| --- | --- | --- |
| **Tematikai egység/ Fejlesztési cél** | **Zenei reprodukció**  **Éneklés** | **Órakeret**  **34óra** |
| **Előzetes tudás** | Korábbi években megszerzett kompetenciák, ismeretek, zenei élmények. | |
| **A tematikai egység nevelési-fejlesztési céljai** | A tanult dalanyag ébren tartása, használatával az éneklési készség fejlesztése. További dalkincsbővítés, a motivált és örömteli éneklés kialakítása, helyes énektechnikával és hangképzéssel. Stílusos, kifejező, élményt adó éneklés. | |

|  |  |
| --- | --- |
| Ismeretek/fejlesztési követelmények | **Kapcsolódási pontok** |
| Zeneirodalmi szemelvények éneklése tiszta intonációval és helyes hangképzéssel az életkori sajátosságokat figyelembe véve (szükség esetén egyénre szabott kezdőhangról), a zenehallgatási anyaghoz kapcsolódóan (vokális és hangszeres művek – tanévenként 15 szemelvény).  Az aktuális tevékenységhez kapcsolódó zenei anyag:   * táncház, * koncert, * névnapi köszöntő, * iskolai ünnepélyek, * egyházi ünnepek, liturgikus és paraliturgikus események * évfordulók   Szemelvények a többszólamú énekléshez:   * kánonok, * reneszánsz kórusművek, * népdalfeldolgozások, * más népek zenéjének többszólamú feldolgozása.   Néhány populáris zenei szemelvény a zenehallgatás anyagából válogatva. | *Magyar nyelv és irodalom:* szövegelemzés, költői képek, népdal szimbólumok.  *Idegen nyelvek:* énekes anyag eredeti nyelven.  *Etika:* dalanyag tartalmának üzenete.  *Liturgia:*  aktív részvétel a szentmisén és paraliturgikus  alkalmakon  *Hittan:*  egyházi ünnepek |

|  |  |
| --- | --- |
| Kulcsfogalmak/ fogalmak | A választott dalanyaghoz kapcsolódó, a műfajra és a zenei stílusra jellemző fogalmak. |

|  |  |  |
| --- | --- | --- |
| **Tematikai egység/ Fejlesztési cél** | **Zenei befogadás**  **Zenehallgatás** | **Órakeret**  **38 óra** |
| **Előzetes tudás** | A zenemű gondolati tartalmát közvetítő kifejezőeszközök átélésének és értelmezésének képessége. A korábban tanult jellegzetes zeneművek részleteinek felismerése. | |
| **A tematikai egység nevelési-fejlesztési céljai** | A befogadói kompetencia erősítése, az ismeretek műfaji, funkcionális rendszerezésével. Zenében való tájékozottság, értékalkotás. Elemzés, szintetizálás véleményalkotás folyamán. Érvelés és vitakultúra fejlesztése. | |

|  |  |
| --- | --- |
| Ismeretek/fejlesztési követelmények | **Kapcsolódási pontok** |
| Az alábbi szempontok alapján válogatott és meghallgatott zenei részletek felismerése.  A zenehallgatási anyag feldolgozásának módja:   * a kiválasztott zenei példa meghallgatása, * a legfontosabb zenei jellemzők kiemelése és egy részének reprodukciója (ritmus, dallam, harmónia), * a felvétel helye és ideje, az előadó(k), más kapcsolódó zenei példák, stílus meghatározása.   Javasolt témakörök, melyek a rendelkezésre álló időkeret és tematika alapján választhatóak:  1. Zene és színház  a) Az opera története Monteverditől Wagnerig  b) Singspiel/daljáték (ajánlott: Mozart, Kodály)  c) Operett (ajánlott: Offenbach, J. Strauss, Lehár, Kálmán)  d) Musical (ajánlott: Hegedűs a háztetőn, Az Operaház fantomja)  e) Rockopera (ajánlott: István a király)  f) Balett (ajánlott: Stravinsky egy-egy műve)  g) Jazztörténeti szemelvények  2. Zene és irodalom:   * költészet (ajánlott: Kodály és magyar költők versei, francia versek francia zeneszerzők megzenésítésében, Schubert – Goethe), * dráma (ajánlott Szentivánéji álom – Mendelssohn, Beaumarchais – Mozart, Balázs Béla – Bartók Béla A kékszakállú herceg vára), * regény, elbeszélés (Dumas – Verdi, Thomas Mann – Vajda János), * mese (Hoffmann – Csajkovszkij).   3. Hitünk és a zene  Az egyházzene szemelvényeiből válogatva az egyes hitigazságok és imádságok megfogalmazásának megfigyelése a különböző zenetörténeti korszakokban  A zenehallgatási anyag feldolgozásának szempontjai:   * történelmi háttér, adott stíluskorszak jellemzői, * a zeneszerző jelentősége az adott műfaj fejlődéstörténetében, * a kiválasztott mű zenei jellemzői, * a librettó, szereplők és ábrázolásuk, * a kifejezés zenei eszközeinek megfigyelése, * különböző rendezői interpretációk.   A művek megismerésén, elemzésén keresztül a kultúrabefogadás szándékának erősítése (pl. hangverseny-látogatás motivációs szerepének felhasználásával). | *Művészetek; mozgóképkultúra és médiaismeret:* tantárgyak közötti szintézis (a kortárs zenei élet jelenségei, a média szerepe a zenei tevékenységek megjelenítésében, az alkalmazott zeneszerzés és zeneművészet és a kortárs művészetek kölcsönhatása).  *Hittan:* Egyházi ünnepek, a zeneművekhez kapcsolódó bibliai témák, személyek, történetek.  Világvallások.  Vallási szimbólumok  A média és a vallás |

|  |  |
| --- | --- |
| Kulcsfogalmak/fogalmak | A választott modulhoz kapcsolódó fogalmak. |

**12. évfolyam**

**Óraszám: 60/év**

**2/hét**

**Ajánlás az éves óraszám felosztására**

|  |  |  |
| --- | --- | --- |
| **Témakör sorszáma** | **Témakör** | **Óraszám** |
| **1.** | **Zenei reprodukció I.**  **Éneklés** | **24 óra** |
| **2.** | **Zenei befogadás II.**  **Zenehallgatás** | **36 óra** |

|  |  |  |
| --- | --- | --- |
| **Tematikai egység/ Fejlesztési cél** | **Zenei reprodukció**  **Éneklés** | **Órakeret**  **24 óra** |
| **Előzetes tudás** | Korábbi években megszerzett kompetenciák, ismeretek, zenei élmények. | |
| **A tematikai egység nevelési-fejlesztési céljai** | A tanult dalanyag ébren tartása, használatával az éneklési készség fejlesztése. További dalkincsbővítés a világi és az egyházi zene köréből, a motivált és örömteli éneklés kialakítása, helyes énektechnikával és hangképzéssel. Stílusos, kifejező, élményt adó éneklés. | |

|  |  |  |
| --- | --- | --- |
| Ismeretek/fejlesztési követelmények | | **Kapcsolódási pontok** |
| Zeneirodalmi szemelvények éneklése tiszta intonációval és helyes hangképzéssel az életkori sajátosságokat figyelembe véve (szükség esetén egyénre szabott kezdőhangról), a zenehallgatási anyaghoz kapcsolódóan (vokális és hangszeres művek – 15 szemelvény).  Az aktuális tevékenységhez kapcsolódó zenei anyag:   * ballagás, szerenád, * táncház, * koncert, * névnapi köszöntő, * iskolai ünnepélyek, * egyházi ünnepek, liturgikus és paraliturgikus események * évfordulók   Szemelvények a többszólamú énekléshez:   * kánonok, * reneszánsz kórusművek, * népdalfeldolgozások, * más népek zenéjének többszólamú feldolgozása * ortodox dallamok * Taizé-i énekek   Néhány populáris zenei szemelvény a zenehallgatás anyagából válogatva, esetleg néhány populáris egyházi ének zenei eszközeinek megfigyelése | | *Magyar nyelv és irodalom:* szövegelemzés, költői képek, népdal szimbólumok.  *Idegen nyelvek:* énekes anyag eredeti nyelven.  *Etika:* dalanyag tartalmának üzenete.  *Liturgia:*  aktív részvétel a szentmisén és paraliturgikus  alkalmakon  *Hittan:*  egyházi ünnepek, a hitélet az ünnepekre készülve és ünnepek után.  Felnőtt hitélet – szentségek, életforma, vallási szokások az életfordulókon. |
| Kulcsfogalmak/ fogalmak | A választott dalanyaghoz kapcsolódó, a műfajra és a zenei stílusra jellemző fogalmak. | |

|  |  |  |
| --- | --- | --- |
| **Tematikai egység/ Fejlesztési cél** | **Zenei befogadás**  **Zenehallgatás** | **Órakeret 36 óra** |
| **Előzetes tudás** | A zenemű gondolati tartalmát közvetítő kifejezőeszközök átélésének és értelmezésének képessége. A korábban tanult jellegzetes zeneművek részleteinek felismerése. | |
| **A tematikai egység nevelési-fejlesztési céljai** | A befogadói kompetencia erősítése, az ismeretek műfaji rendszerezésével. Zenében való tájékozottság, értékalkotás. Szintetizálás a véleményalkotás folyamán. Érvelés és vitakultúra fejlesztése. | |

|  |  |
| --- | --- |
| Ismeretek/fejlesztési követelmények | **Kapcsolódási pontok** |
| Az alábbi szempontok alapján válogatott és meghallgatott zenei részletek felismerése.  A zenehallgatási anyag feldolgozásának módja:   * a kiválasztott zenei példa meghallgatása, * a legfontosabb zenei jellemzők kiemelése és egy részének reprodukciója (ritmus, dallam, harmónia), * a felvétel helye és ideje, az előadó(k), más kapcsolódó zenei példák, stílus meghatározása.   Javasolt témakörök, melyek a rendelkezésre álló időkeret és tematika alapján választhatóak:  A zenehallgatási anyag feldolgozásának szempontjai:   * történelmi háttér, adott stíluskorszak jellemzői, * a zeneszerző jelentősége az adott műfaj fejlődéstörténetében, * a kiválasztott mű zenei jellemzői, * a librettó, szereplők és ábrázolásuk, * a drámai kifejezés zenei eszközeinek megfigyelése, * különböző rendezői interpretációk.  1. Zene és történelem:   - görög és római mitológiai történetek a zenében,   * magyar történelmi események korszakonként, * világtörténelmi események korszakonként, * történelmi portrék.   2. Zene és előadóművészet:   * alkotás, előadóművészet és befogadás kapcsolata, * egy-egy zeneszerző alkotó személyisége és életpályája (ajánlott: J. S. Bach a Tamás templomban, Haydn és az Esterházy család kapcsolata), * a zeneszerzés és előadóművészet kapcsolata (ajánlott: Chopin, Liszt), * előadó-művészi életpályák régen és ma (ajánlott: Maria Callas, Glenn Gould, mai világhírű előadó-művészeink).   - A populáris zene világa  - Népzene és világzene  3. A zene hatásmechanizmusa és a személyiségünk formálódása – funkciózenék (munkadal, altatódal, siratóének, stb.) alkalmazott zene, zeneterápia, szórakoztató zene, relaxációs zene, kultikus zene, a zene, mint kommunikáció és önkifejezés.  4. Művészi érték és giccs  A művek rendszerezésén, befogadásán, hatásmechanizmusuk megfigyelésén keresztül a kultúrabefogadás szándékának erősítése (pl. hangverseny-látogatás motivációs szerepének felhasználásával). | *Művészetek; mozgóképkultúra és médiaismeret:* tantárgyak közötti szintézis (a kortárs zenei élet jelenségei, a média szerepe a zenei tevékenységek megjelenítésében, az alkalmazott zeneszerzés és zeneművészet és a kortárs művészetek kölcsönhatása).  Hittan: populáris eszközök helye a hitéletben |

|  |  |
| --- | --- |
| Kulcsfogalmak/fogalmak | A választott modulhoz kapcsolódó fogalmak. |

|  |  |
| --- | --- |
| **A fejlesztés várt eredményei a két évfolyamos ciklus végén** | A tanulók az énekes anyagból 20 dalt és műrészletet részben kottából, részben emlékezetből kifejezően énekelnek, csoportosan.  Képesek néhány dallamból (népdal, műdal, zenei téma) álló csokor felidézésére egy-egy témán, műfajon, stíluskörön belül is.  Egyszerűbb két- és háromszólamú kórusművek vagy azok részletei, kánonok éneklése csoportosan.  A 11–12. évfolyam végére a tanulók alapvető ismeretekkel rendelkeznek a zenetörténet (kronológia), a társművészetek és az ének-zene kapcsolódásáról.  Zenei befogadóképességük fejlődik, a befogadás pályái szélesednek a személyes – esztétikai, intellektuális, gyakorlati – zenei élmények szerzése, irányított és önálló feldolgozása által.  A cselekedtető zenei tevékenység mellett (éneklés) erőteljesebb hangsúlyt kap a zenében való tájékozottság, az értékalkotás, az elemzés, a szintetizálás és vitakultúra.  A tanulók értékazonosítási képessége fejlődik.  A zenei tevékenységük hatással van társas kapcsolatukra (osztályközösségek, iskolai közösségek). |

**Ajánlott zenehallgatási anyag**

Klasszikus zenei anyag

Az alábbi felsorolás ajánlásokat tartalmaz. A zeneművek megadott listája a tanár egyéni választása szerint módosítható, a megadott művek azonos stílusú és műfajú művekkel kiválthatók. A megadott művek egy része olyan terjedelmű, hogy az ének-zene óra keretei között csak részletek meghallgatására van mód (pl. szimfóniatétel, daljáték, opera). A megfelelő részletek kiválasztásához a fejlesztési céloknál meghatározott tartalmak adnak iránymutatást.

A középiskola záró szakasza az érettségire való felkészülés ideje. A zenehallgatás célja elsősorban a tájékozódás az összefüggések, a zenei fejlődés láttatása, az önálló gyűjtőmunkára és véleményalkotásra késztetés. A zenehallgatási anyag módját és mértékét is ez határozza meg.

Népdal, hangszeres népzene, nemzetiségek zenéje, népies műdal, cigányzene, verbunkos zene

XIX. századi szerzők nemzeti táncai (Chopin, Brahms, Dvořák)

Claudio Monteverdi: Orfeo – opera

Johann Sebastian Bach: h-moll mise – részletek, BWV 232

Johann Sebastian Bach: C-dúr toccata adagio és fúga, BWV 582

Georg Friedrich Händel: Concerto grosso-k, Op. 6

Joseph Haydn: B-dúr vonósnégyes, Op. 6. No. 4. Hob. III:78, „A hajnal”

Joseph Haydn: d-moll, „Nelson” mise, Glória tétel, Hob. XXII:11

Wolfgang Amadeus Mozart: Requiem, K 626

Ludwig van Beethoven: G-dúr zongoraverseny I. tétel, Op. 58.

Franz Schubert: A szép molnárlány (Die Schöne Müllerin), D. 795

Felix Mendelssohn-Bartholdy: e-moll hegedűverseny, Op. 64

Erkel Ferenc: Hunyadi László – részletek

Robert Schumann: Karnevál, Op. 9

Liszt Ferenc: Rigoletto parafrázis (Rigoletto Paraphrase de Concert), S.434

Liszt Ferenc: Magyar történelmi arcképek (Historische ungarische Bildnisse), S. 205

Giuseppe Verdi: Aida – opera, részletek

Richard Wagner: A nürnbergi mesterdalnokok (Die Meistersinger von Nürnberg) – nyitány

Hector Berlioz: Fantasztikus szimfónia (Symphonie fantastique), Op. 15

Johannes Brahms: Akadémiai ünnepi nyitány, c-moll, Op. 80

Nyikolaj Rimszkij-Korszakov: Spanyol capriccio

Pjotr Iljics Csajkovszkij: Olasz capriccio

Giacomo Puccini: Bohémélet (La Bohème) – opera, részletek

Szergej Rachmaninov: Nocturne

Claude Debussy: A tenger

Arnold Schönberg: Egy varsói menekült (ein Überlebender aus Warschau), Op. 46

Maurice Ravel: La Valse

Igor Stravinsky: Tűzmadár

Bartók Béla: III. zongoraverseny, BB 127.

Kodály Zoltán: Galántai táncok

Lajtha László: Op. 63. VII. szimfónia („Forradalom”, 1957). Eredeti címe „Mártírok siratója”

Anton Webern: Fünf Stücke (Öt darab) zenekarra, Op. 10

Kurtág György: Négy dal Pilinszky János verseire (1975)

Pierre Boulez: Notations I–IV.

Eötvös Péter: Három nővér – opera

Carl Orff: Carmina Burana

Bartók Béla: Divertimento, BB 118 1. tétel

Bartók Béla: Gyermekeknek – részletek

Kodály Zoltán: Psalmus Hungaricus

Kodály Zoltán: Gyermek és nőikarok, Vegyeskarok – szemelvények

Kurtág György: József Attila-töredékek

Szokolay Sándor: Magyar karácsonyi énekek

Arnold Schönberg: Pierrot Lunaire, Op. 21

John Cage: In a living room.

Arvo Pärt: Magnificat

Steve Reich: Zene 18 zenészre (Music for 18 Musicians).

Eötvös Péter: Mese (1968), Tücsökzene (1970)

Magyar populáris zenei szemelvények

A középiskolában az énekes és a zenehallgatási anyagban megjelennek a klasszikus értelemben vett kompozícióktól és az autentikus népzenétől különböző műfajok, stílusirányzatok is. A tanárok munkáját ezen a területen segíti Gonda János: A populáris zene antológiája c. munkája és további írásai.

A magyar anyagot éneklésre is, míg a külföldi anyagot elsősorban zenehallgatásra javasoljuk. Az alábbi válogatás a rendkívül gazdag magyar anyagnak csak egy kis részlete. A felhasználható dalok köre bővíthető, alakítható. A dalokat a tanár vagy a növendékek kísérhetik gitárral és/vagy zongorán.

|  |  |  |
| --- | --- | --- |
| **CÍM** | **SZERZŐ** | **ELŐADÓ** |
| A hetedik | Póka – József Attila | Hobo Blues Band |
| Apám hitte | Presser, Zorán – Dusán, Presser | Zorán |
| Az utcán | Szörényi – Bródy | Illés együttes |
| Azért vannak a jó barátok | Máté Péter – S. Nagy István | Máté Péter |
| Budapest | Cseh Tamás – Másik János – Bereményi Géza | Cseh Tamás |
| Európa | Varga Miklós – Varga Mihály | Varga Miklós |
| Felkelt a napunk… | Szörényi – Bródy | Illés együttes |
| Gyöngyhajú lány | Presser – Adamis | Omega |
| Ha én rózsa volnék | Szörényi – Bródy | Koncz Zuzsa |
| Ha itt lennél velem | Republic együttes | Republic |
| Ilyenek voltunk | Kovács Ákos | Ákos |

|  |  |  |
| --- | --- | --- |
| Iskolatáska | Hajdú – Demjén | Bergendy együttes |
| Könnyű álmot hozzon az éj | Várkonyi – Miklós | Charlie |
| Levél a távolból | Szörényi – Bródy | Fonográf |
| Mama kérlek | Bródy János | Koncz Zsuzsa |
| Miénk itt a tér | Presser – Adamis | LGT |
| Miért hagytuk, hogy így legyen? | Szörényi – Bródy | Illés együttes |
| Mondd, hogy nem haragszol | Szörényi – Bródy | Fonográf |
| Most múlik pontosan | Kiss Tibor | Quimby |
| Ne várd a májust | Bródy János | Zorán |
| Nemzeti dal | Tolcsvai László – Petőfi Sándor | Tolcsvai László |
| Nézz az ég felé | Lerch István – Horváth Attila | Charlie |
| Szállj fel magasra | Gallai Péter – Köves Miklós | Piramis |
| Szólj rám, ha hangosan énekelek | Presser Gábor | LGT |
| Te majd kézen fogsz és hazavezetsz | Presser Gábor | Presser Gábor |
| Ugye mi jó barátok vagyunk | Presser – Dusán | LGT, Zorán, Demjén |
| Valaki mondja meg | Presser – Adamis | Presser Gábor |
| Várj, míg felkel majd a nap | Lerch – Demjén | V'Moto-Rock |
| Zene nélkül mit érek én | Máté Péter | Máté Péter |